Rīgā, 2022.gada 1.jūnijā

Ludzas pilsētas vidusskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijas un izglītības iestādes vadītāja profesionālās darbības novērtēšanas procesā! Esam pateicīgi tiem vecākiem, kuri piedalījās sarunā ar akreditācijas ekspertu komisiju un pauda savu viedokli par izglītības iestādes un vecāku sadarbību, kā arī visiem vecākiem, kuri atbalsta izglītības iestādes ikdienas darbu un dala svētku brīžus. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Ludzas pilsētas vidusskola un tās īstenotās izglītības programmas: *Pamatizglītības programma; Speciālās pamatizglītības programma izglītojamajiem ar mācīšanās traucējumiem; Vispārējās vidējās izglītības vispārizglītojošā virziena programma/ Vispārējās vidējās izglītības programma; Vispārējās vidējās izglītības matemātikas, dabaszinību un tehnikas virziena programma* ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim. Izglītības iestādes vadītāja darbs tiek vērtēts ar kvalitātes līmeni “labi”, tādējādi atzīstot vadītāja profesionalitāti, pieredzi un zināšanas, spēju saskatīt iespējas inovācijām un mērķtiecīgi virzīt darbu, lai nodrošinātu sekmīgu iestādes ikdienu un turpmāko attīstību.

Viena no Ludzas pilsētas vidusskolas stiprajām pusēm, ko akreditācijas ekspertu komisija vēlas izcelt ir cieņpilna un atbalstoša vide, pozitīvs mikroklimats, sakārtota infrastruktūra un plašs materiāltehnisko resursu klāsts, kas veicina ikviena izglītojamā personības izaugsmi, vispārcilvēcisko spēju attīstīšanu un mācību rezultātu sasniegšanu atbilstoši valsts noteiktajām prasībām. Izglītības iestādē mērķtiecīgi tiek veicinātas un atbalstītas jauniešu iniciatīvas un pilsoniskā līdzdalība.

Vēlamies atzīmēt arī vadības komandas saskaņotu rīcību, saprotamu pienākumu un atbildības jomu sadali, kas nodrošina labu procesu pārvaldību, visu iesaistīto pušu izpratni par iestādes darbību. Izglītības iestādes kolektīvs saskata savas attīstības iespējas, kuras balstās uz pašvertēšanas procesā iegūtiem datiem.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas un sarunas ar izglītības iestādes vadītāju, vadītāja vietniekiem, pedagogiem, izglītības iestādes dibinātāja pārstāvjiem, izglītojamiem, vecākiem, izglītības iestādes padomi, atbalsta personālu.
2. 10 mācību stundu vērošana klātienē.
3. Izglītības iestādes apskate klātienē kopā ar iestādes vadītāju un izglītības iestādes vadītāja vietnieku saimnieciski administratīvajā darbā.
4. Dokumentu un informācijas analīze (izglītības iestādes pašnovērtējuma ziņojums, izglītības iestādes attīstības plānošanas dokuments, vērtēšanas kārtība, skolvadības sistēma “E-klase”, Valsts izglītības informācijas sistēma, audzināšanas darba prioritātes trīs gadiem un to izvērtējums).
5. Anketēšana (izglītojamo, izglītojamo vecāku un pedagogu).
6. Situāciju analīze par pedagoģijas, skolvadības un izglītības iestādes aktuālās darbības jautājumiem.
7. Tīmekļvietnes https://lpvsk.lv/ un komunikācijas sociālajos medijos analīze.
8. Attālināto mācību organizācijas un īstenošanas izpēte.

Kā turpmāk veicamos uzdevumus akreditācijas ekspertu komisija saskata: rast vienotu izpratni visām iesaistītajām pusēm par formatīvās vērtēšanas izmantošanas mērķiem un lietderību, nodrošinot vienotu pieeju šī vērtēšanas veida izmantošanā; ikdienas darbā realizēt individualizētu, diferencētu un personalizētu pieeju, ņemot vērā izglītojamo spējas un intereses; rast iespēju speciālās pamatizglītības programmas izglītojamiem ar mācīšanās traucējumiem īstenošanai, nodrošināt speciālo pedagogu.

Akreditācijas ekspertu komisija iesaka veicināt plašāku vecāku iesaisti izglītības iestādes darba pašvērtēšanā, plānošanā un lēmumu pieņemšanā, tādējādi kopīgi uzņemoties gan pienākumus, gan atbildību par iestādē notiekošajiem procesiem.

Novēlu jums sekmīgu, abpusējā sapratnē un kopīgos mērķos balstītu turpmāko sadarbību ar izglītības iestādes vadību un pedagogiem!

Ekspertu komisijas vadītāja Sandra Zagorska